Gedagte vir die dag: Stres en ons harte | Maroela Media
Vrede laat Ek vir julle na; my vrede gee Ek vir julle. Die vrede wat Ek vir julle gee, is nie die soort wat die wêreld gee nie. Julle moet nie ontsteld wees nie, en julle moet nie bang wees nie. (Joh 14:27)
Kom ons praat 'n bietjie oor geestelike cholesterol. Wat is dit? Kos, stres, ons leefwyse en ons gene is alles dinge wat fisies cholesterol kan veroorsaak. In die geestelike wêreld is hierdie kos mense. Jy absorbeer (eet) dit wat mense doen en alles wat om jou gebeur. Stres is jou lewens- of wêreldbeskouing. Jou leefwyse is dit wat jy aan jouself doen. In die geestelike lewe vra ons hoe gesond jou geestelike leefwyse is. Jou gene in die geesteswêreld is natuurlik jou Godsbeeld.
Ons moet die Here raaksien in al hierdie situasies en Hom nooi om beheer van ons lewens oor te neem. Daar gebeur soveel dinge in die wêreld wat 'n direkte invloed op ons lewe het. Ons moet egter altyd na die Here toe gaan om vir ons sy vrede te gee. Moenie toelaat dat geestelike cholesterol jou hart van sy vreugde beroof nie.